Ишттачу ойланца, сагатдеш долчу даго ца витина ломахула лелаш вара обарг Геха. Садойн лам т1е кхаччалц д1авахара иза. Дехьа Гуьржийн мехкан доза дара. Амма х1окхо цига бахьа арабаьккхина некъ бацара. Кхузара д1а ма – йоьдду говрахь хьо вахача, ялх сохьтехь некъ бича, гуьржийн Шатили олучу г1опе кхочур ву хьо, дуьйцура цунна жа1уйша. Цигахь бу лаьттан аматаш доцу мехкарий, 1аьржа буьйсанал 1аьржа б1аьрг-цкъоцкъам долуш. Нохчех хьаша-да боккхачу ларамца т1еоьцу цигарчу къонахоша. Цу меттехь дийнна баттахь сакъийрина, дукха къонахой бевзина, некъ к1ордийна, б1аьрг к1адбелла вог1уш вара дог майра обарг Геха. Хилларг-лелларг шен доттаг1чунна хаийта Эвтара вирзинера Геха. Амма Эвтархойн Ахьмад ц1ахь вацара. Х1ума хууш ву аьлла ц1еяхана волчу цуьнан вешин к1анте Баматгира – Хьаьже Ахьмад муьлхачу аг1онгахь карор ву ала ца хоьттира Геха.